**JAVNI POZIV**

**za dodjelu podrške razvoju poslovanja mladih poljoprivrednika za 2022. godinu**

Ministarstvo poljoprivrede, šumarstva i vodoprivrede u skladu sa Agrobudžetom za 2022. godinu i mjerom 2.1.15 - Podrška pokretanju i razvoju poslovanja mladih poljoprivrednika, objavljuje Javni poziv za dodjelu podrške razvoju poslovanja mladih poljoprivrednika za 2022. godinu.

Ovim Javnim pozivom utvrđuju se uslovi, kriterijumi i način prijavljivanja za korišćenje sredstava podrške.

**DEFINICIJA KORISNIKA SREDSTAVA PODRŠKE**

Pravo na ovu podršku kroz ovaj Javni poziv može ostvariti fizičko lice pod uslovom:

* da je starosti od 18 do 40 godina u momentu podnošenja Zahtjeva za odobravanje biznis plana;
* da je upisan u skladu sa Pravilnikom o obliku i načinu vođenja registra subjekata i registra poljoprivrednih gazdinstava („Službeni list CG“, broj 16/14, 37/18), najkasnije do dana objavljivanja ovog Javnog poziva;
* da je upisan u Registar poljoprivrednih osiguranika i da je izmirio sve obaveze po ovom pitanju do 31. decembra 2021. godine, za prethodnu 2021. godinu.

**PRIHVATLJIVE INVESTICIJE**

Investicije koje se mogu podržati kroz ovaj Javni poziv su:

* kupovina domaćih životinja i sadnog materijala;
* izgradnja plastenika;
* adaptacija i/ili rekonstrukcija objekata[[1]](#footnote-1), plastenika i drugih pomoćnih objekata;
* podizanje novih i/ili revitalizacija i modernizacija postojećih višegodišnjih zasada;
* nabavka namjenske opreme i mehanizacije;
* nabavka košnica i rojeva;
* nabavka sistema za navodnjavanje;
* nabavka protivgradnih mreža sa pratećom konstrukcijom.

Podrška se odobrava za primarnu poljoprivrednu proizvodnju, i to za:

* višegodišnje zasade (voćarstvo, vinogradarstvo, maslinarstvo);
* višegodišnje ljekovito i aromatično bilje;
* povrtarsku proizvodnju[[2]](#footnote-2);
* stočarstvo (uključujući pčelarstvo).

Podrška se odobrava za nabavku mehanizacije u maksimalnom iznosu **do 5.000,00 eura**.

Podrška se odobrava u maksimalnom iznosu za nabavku stoke i to:

* za steone junice u čistoj rasi, po grlu **do 2.000,00 eura**;
* za jagnjice u čistoj rasi, po grlu **do 120,00 eura**;
* za jarice u čistoj rasi, po grlu **do 250,00 eura**;
* za nazimice u čistoj rasi, po grlu **do 400,00 eura**;
* za oformljenu pčelinju zajednicu (košnica + roj), po oformljenoj zajednici **do 130,00 eura.**

**SPECIFIČNI KRITERIJUMI PRIHVATLJIVOSTI**

Pravo na podršku kroz ovaj Javni poziv može se ostvariti pod uslovom da:

* podnosilac zahtjeva nije ostvario pravo na podršku po Javnom pozivu za dodjelu podrške pokretanju poslovanja mladih poljoprivrednika prethodnih godina;
* podnosilac zahtjeva nije ostvario pravo na podršku po Javnom pozivu za dodjelu podrške razvoju poslovanja mladih poljoprivrednika prethodnih godina;
* dokumentacija koja se podnosi uz Zahtjev nije starija od 6 mjeseci;
* je predmet podrške isključivo nabavka novih materijala i opreme;
* investicija mora da bude realizovana u skladu sa nacionalnim zakonodavstvom;
* je podnosilac zahtjeva državljanin Crne Gore sa mjestom boravka u Crnoj Gori (kopija lične karte);
* podnosilac zahtjeva započne investiciju tek nakon dobijanja Rješenja o odobrenju biznis plana, dodijeljenog mentora koji je zaposlen u Direkciji za savjetodavne poslove u oblasti biljne proizvodnje ili u Direkciji za savjetodavne poslove u oblasti stočarstva i koji će biti odgovoran za planiranje, praćenje i nadzor nad sprovođenjem aktivnosti opisanih u biznis planu, odnosno nakon učešća korisnika u prvoj rati (sopstvenim sredstvima) u iznosu od 20% od ukupne odobrene investicije;
* investicija odobrena po ovom Javnom pozivu mora biti realizovana do 01. decembra 2022. godine.

Ukoliko je podnosilac zahtjeva podnio Zahtjev za ostvarivanje prava na podršku za isti tip investicije kroz ovaj Javni poziv ili kroz drugi Javni poziv koji realizuje ovo Ministarstvo, ili opština iz koje je podnosilac zahtjeva, pravo na podršku ostvariće samo kroz jedan Javni poziv.

**NEPRIHVATLJIVI TROŠKOVI**

* nabavka polovne opreme i materijala;
* troškovi uvoza, transporta i slične dažbine;
* troškovi sopstvenog rada i radne snage;
* troškovi obrtnih sredstava;
* troškovi nastali prije dodjele Rješenja o odobravanju biznis plana;
* troškovi kupovine ili uzimanja u zakup zemljišta i objekata;
* bankovi troškovi, troškovi garancija i ostali slični troškovi;
* troškovi vezani za ugovore o zakupu, kao što je marža zakupodavca, režijski toškovi i troškovi osiguranja;
* troškovi osiguranja i registracije.

**VISINA PODRŠKE**

Učešće budžetskih sredstava je 70%, odnosno maksimalno do 7.000,00 eura po odobrenom biznis planu i po jednom mladom poljoprivredniku. Podrška će se isplaćivati u ratama, u zavisnosti od dinamike sprovođenja aktivnosti opisanih u biznis planu, na sljedeći način:

1. učešće korisnika u prvoj rati (sopstvenim sredstvima) u iznosu od 20% od ukupno odobrene investicije;
2. isplata druge rate iz sredstava podrške u iznosu od 35% od ukupno odobrene investicije, uz dokaz da su aktivnosti iz biznis plana započete;
3. učešće korisnika u trećoj rati (sopstvenim sredstvima) u iznosu od 10% od ukupno odobrene investicije, uz isplatu treće rate iz sredstava podrške, u iznosu od 35% od ukupno odobrene investicije, nakon sprovedenih aktivnosti opisanih u biznis planu, koji odgovaraju vrednosti investicije ostvarene realizacijom druge rate, kao i pripadajućem dijelu iznosa treće rate.

Pravo na podršku kroz ovaj Javni poziv ostvaruje se na osnovu Izvještaja Direkcije za savjetodavne poslove u oblasti biljne proizvodnje ili Direkcije za savjetodavne poslove u oblasti stočarstva, Rješenja o odobrenju biznis plana i propisane dokumentacije predviđene ovim Javnim pozivom. Pravo na podršku iz druge i treće rate se ostvaruje na osnovu izvještaja odgovornih mentora iz Direkcije za savjetodavne poslove u oblasti biljne proizvodnje ili iz Direkcije za savjetodavne poslove u oblasti stočarstva, koji sadrže utvrđeno činjenično stanje i ocjenu da li je korisnik sredstava podrške realizovao investiciju u skladu sa odobrenim biznis planom, kao i na osnovu propisane dokumentacije. Sredstva podrške isplaćuju se korisniku nakon dostavljenih Zahtjeva za isplatu druge ili treće rate, sa izvještajem odgovornog mentora i propisanom dokumentacijom.

**POTREBNA DOKUMENTACIJA UZ ZAHTJEV ZA ODOBRAVANJE BIZNIS PLANA**

Podnosilac zahtjeva uz Zahtjev za odobravanje biznis plana koji podnosi na obrascu koji je sastavni dio ovog Javnog poziva, dostavlja i sljedeću dokumentaciju:

* popunjen biznis plan,
* fotokopiju lične karte,
* rješenje o upisu u Registar poljoprivrednih gazdinstava, u skladu sa Pravilnikom o obliku i načinu vođenja registra subjekata i registra poljoprivrednih gazdinstava („Službeni list CG“, br. 16/14, 37/18), do trenutka podnošenja zahtjeva za odobravanje biznis plana;
* rješenje o upisu u Registar poljoprivrednih osiguranika;
* uvjerenje o izmirenim obavezama po osnovu obavljanja poljoprivredne djelatnosti (doprinosi za penzijsko invalidsko i zdravstveno osiguranje) izdato od strane nadležne područne jedinice Uprave prihoda;
* posjedovni list – list nepokretnosti ili Ugovor o zakupu poljoprivrednog zemljišta,
* ovjerenu saglasnost svih suvlasnika za planiranu investiciju, ukoliko je predmet investicije adaptacija i/ili rekonstrukcija objekta, ukoliko je podnosilac Zahtjeva za odobravanje biznis plana suvlasnik imovine na osnovu koje traži pravo na podršku,
* fotografiju objekta i postojeće opreme i skicu-prikaz postojećeg stanja objekta sa kratkim opisom u kom dijelu se planira investicija, i navesti broj lista nepokretnosti i broj parcele,
* potpisanu i pečatiranu cjenovnu ponudu, predmjer i predračun za planiranu investiciju koja će biti predmet odobravanja, a ukoliko je dostavljena cjenovna ponuda, predmjer i predračun na stranom jeziku treba da budu prevedeni na crnogorski jezik od strane ovlašćenog sudskog tumača.

**NAČIN PODNOŠENJA ZAHTJEVA ZA ODOBRAVANJE BIZNIS PLANA**

Obrazac Zahtjeva za odobravanje biznis plana i obrazac biznis plana mogu se preuzeti sa internet stranice Ministarstva poljoprivrede, šumarstva i vodoprivrede ([www.mpsv.gov.me](http://www.mpsv.gov.me)) ili u kancelarijama Direkcije za savjetodavne poslove u oblasti biljne proizvodnje ili u kancelarijama Direkcije za savjetodavne poslove u oblasti stočarstva. Popunjeni obrazac Zahtjeva za odobravanje biznis plana i obrazac biznis plana i neophodnu dokumentaciju dostaviti isključivo putem pošte, na sljedeću adresu:

Ministarstvo poljoprivrede, šumarstva i vodoprivrede

Direktorat za ruralni razvoj

**po Javnom pozivu za dodjelu podrške razvoju poslovanja mladih poljoprivrednika**

**za 2022. godinu**

Rimski trg br. 46, 81000 Podgorica

Informacije u vezi sa ovim Javnim pozivom mogu se dobiti putem telefona: **020 482 222**

Trajanje Javnog poziva je od **11. aprila 2022. godine** do **10. maja 2022. godine**.

**PROCEDURA REALIZACIJE**

Ministarstvo poljoprivrede, šumarstva i vodoprivrede će, nakon završenog Javnog poziva za dodjelu podrške razvoju poslovanja mladih poljoprivrednika za 2022. godinu, obrazovati Komisiju za dodjelu podrške razvoju poslovanja mladih poljoprivrednika, koja će razmatrati pristigle Zahtjeve, izvršiti bodovanje i rangiranje na osnovu kriterijuma propisanih ovim Javnim pozivom, i na osnovu Izvještaja o utvrđenom činjeničnom stanju na licu mjesta i donijeti Odluku o korisnicima podrške koji ispunjavaju uslove za ostvarivanje prava na podršku. Na osnovu Odluke Komisije o prihvatljivosti Zahtjeva za odobravanje biznis planova, Ministarstvo će donijeti Rješenje o odobrenju biznis plana za podršku razvoju poslovanja mladih poljoprivrednika za 2022. godinu. Realizacija investicije od strane korisnika može početi tek po donošenju Rješenja o odobrenju biznis plana za podršku razvoju poslovanja mladih poljoprivrednika za 2022. godinu, nakon dodijeljenog mentora koji je zaposlen u Direkciji za savjetodavne poslove u oblasti biljne proizvodnje ili u Direkciji za savjetodavne poslove u oblasti stočarstva koji će biti odgovoran za planiranje, praćenje i nadzor nad sprovođenjem aktivnosti opisanih u biznis planu.

Zahtjev za isplatu druge rate, u iznosu od 35% od ukupno odobrene investicije, korisnik sredstava podrške je dužan da podnese Ministarstvu putem pošte nakon kontrole na licu mjesta, sprovedene od strane Direkcije za savjetodavne poslove u oblasti biljne proizvodnje ili od strane Direkcije za savjetodavne poslove u oblasti stočarstva. Uz zahtjev, podnosilac je dužan obavezno dostaviti sljedeće:

* dokaz da je izvršena uplata od 20% iz sopstvenih sredstava od ukupno odobrene investicije odnosno da je prva faza realizovana i to dostavljanjem: **original uplatnice** kojom se dokazuje prenos sredstava dobavljaču/izvođaču radova za nabavljenu opremu i/ili izvršene radove; ovjerenu fakturu za kupljenu opremu/izvedene radove; a u slučaju kada je roba nabavljena iz inostranstva i ovjeren swift od strane banke i jedinstvenu carinsku ispravu,
* druga propisana dokumentacija po ocjeni odgovornog mentora a u zavisnosti od vrste investicije koja se realizuje.

Zahtjev za isplatu treće rate, u iznosu od 35% od ukupno odobrene investicije, korisnik sredstava podrške je dužan da podnese Ministarstvu putem pošte nakon učešća korisnika u trećoj rati (sopstvenim sredstvima) u iznosu od 10% (sopstvenim sredstvima) i nakon kontrole na licu mjesta, sprovedene od strane Direkcije za savjetodavne poslove u oblasti biljne proizvodnje ili od strane Direkcije za savjetodavne poslove u oblasti stočarstva. Uz zahtjev, podnosilac je dužan obavezno dostaviti sljedeće:

* dokaz da je 35% investicije odnosno druga faza realizovana i to dostavljanjem: **original uplatnice** kojom se dokazuje prenos sredstava dobavljaču/izvođaču radova za nabavljenu opremu i/ili izvršene radove; ovjerenu fakturu za kupljenu opremu/izvedene radove; a u slučaju kada je roba nabavljena iz inostranstva i ovjeren swift od strane banke i jedinstvenu carinsku ispravu,
* dokaz da je uplaćeno 10% učešća sopstvenim sredstvima i to dostavljanjem **original uplatnice** kojom se dokazuje prenos sredstava dobavljaču/izvođaču radova za nabavljenu opremu i/ili izvršene radove; ovjerenu fakturu za kupljenu opremu/izvedene radove; a u slučaju kada je roba nabavljena iz inostranstva i ovjeren swift od strane banke i jedinstvenu carinsku ispravu;
* izvod iz veterinarske baze podataka (popis grla) kojim korisnik sredstava podrške potvrđuje da je nabavljena grla preveo na svoje ime;
* druga propisana dokumentacija po ocjeni odgovornog mentora a u zavisnosti od vrste investicije koja se realizuje.

Korisnik sredstava podrške je dužan da podnese Ministarstvu putem pošte nakon kontrole na licu mjesta, sprovedene od strane Direkcije za savjetodavne poslove u oblasti biljne proizvodnje ili od strane Direkcije za savjetodavne poslove u oblasti stočarstva, dokaz da je 35% investicije odnosno treća faza realizovana i to dostavljanjem **original uplatnice** kojom se dokazuje prenos sredstava dobavljaču/izvođaču radova za nabavljenu opremu i/ili izvršene radove; ovjerenu fakturu za kupljenu opremu/izvedene radove; a u slučaju kada je roba nabavljena iz inostranstva i ovjeren swift od strane banke i jedinstvenu carinsku ispravu.

Odobreni iznosi sredstava podrške u vidu rata će biti isplaćeni na žiro račun korisnika podrške.

**NAPOMENE**

* Podnosilac Zahtjeva za odobravanje biznis plana odgovara za tačnost podataka i dokumentacije za ostvarivanje prava na podršku;
* Podnosilac zahtjeva čiji zahtjev nije prihvaćen dobiće Rješenje o odbijanju.
* Ministarstvo poljoprivrede, šumarstva i vodoprivrede zadržava pravo da, prije isplate svake od rata, izvrši provjeru realnosti i osnovanosti prikazanih troškova, kao i pokretanje finansijske provjere svih pristiglih računa kod nadležnih organa;
* Ministarstvo poljoprivrede, šumarstva i vodoprivrede će provjeravati po službenoj dužnosti da li je podnosilac zahtjeva za odobravanje projekta upisan u Registar poljoprivrednih gazdinstava (zaključno sa datumom podnošenja Zahtjeva za odobravanje biznis plana);
* Ukoliko se u postupku finansijske provjere realnosti i osnovanosti prikazanih troškova kod nadležnih organa, utvrdi da je korisnik sredstava podrške na bilo koji način doveo u zabludu ili naveo na pogrešan zaključak odgovorne za dodjelu podrške, korisnik sredstava podrške shodno članu 33 Zakona o poljoprivredi i ruralnom razvoju („Službeni list CG“, br. 34/14, 1/15, 30/17, 51/17 i 59/21) dužan je da vrati sredstva podrške koja su nenamjenski utrošena, uvećana za iznos zatezne kamate. Takođe, korisnik sredstava podrške, u ovom slučaju, gubi pravo na svaki vid podrške u naredne dvije godine od dana donošenja pravosnažnog rješenja Ministarstva;
* Adaptacija i/ili rekonstrukcija objekta se može podržati na objektu ili zemljištu čiji je podnosilac zahtjeva vlasnik ili suvlasnik ili je u vlasništvu članova njegove kućne zajednice;
* Pravo na podršku u govedarstvu, ovčarstvu i kozarstvu podnosilac zahtjeva može ostvariti za nabavku mliječnih i tovnih rasa pod uslovom da se nabavljaju grla u čistoj rasi koja posjeduju podatke za tri generacije, u svinjarstvu za grla nabavljena od proizvođača koji su upisani u Registar poljoprivrednih gazdinstava i koji su u sistemu ostvarivanja premija kroz Agrobudžet, u živinarstvu za rase za proizvodnju jaja, a u pčelarstvu za oformljene pčelinje zajednice koje se mogu nabaviti samo od proizvođača registrovanih u Upravi za bezbjednost hrane, veterinarske i fitosanitarne poslove, a uz preporuku Saveza pčelarskih organizacija Crne Gore;
* U slučaju nabavke protivgradne mreže podnosilac zahtjeva je u obavezi da dostavi garantni list za nabavljeni materijal;
* U slučaju investicije u izgradnju plastenika potrebno je dostaviti i sertifikat (atest) koji se potvrđuje da plastenik može izdržati opterećenje od minimum 100 kg po m2 i vjetar jačine minimum 50 km/h;
* U slučaju nabavke grla, podnosilac zahtjeva mora dokazati da ima dovoljno adekvatnog smještajnog kapaciteta za novonabavljena grla u skladu sa preporukama Kodeksa dobre poljoprivredne prakse;
* Korisnik sredstava podrške je u obavezi da izvodom iz veterinarske baze podataka (popis grla) potvrdi da su nabavljena grla prevedena na njegovo ime, najkasnije prilikom podnošenja zahtjeva za isplatu treće rate, u iznosu od 35% od ukupno odobrene investicije;
* Nabavka sadnog materijala moguća je jedino od dobavljača koji je upisan u Registar za promet sadnog materijala na malo i/ili Registar za promet sadnog materijala poljoprivrednog bilja na veliko, a koji vodi Uprava za bezbjednost hrane, veterinu i fitosanitarne poslove;
* U biznis planu podnosilac zahtjeva mora dokazati ekonomsku/finansijsku održivost projekta (ako će za provjeru ekonomske/finansijske održivosti projekta biti potrebni dodatni podaci, podnosilac zahtjeva će dobiti zahtjev za obrazloženje i/ili obavještenje o dopuni podataka/dokumenata koje treba dostaviti);
* Prije odobrenja biznis plana zaposleni iz Direkcije za savjetodavne poslove u oblasti biljne proizvodnje ili iz Direkcije za savjetodavne poslove u oblasti stočarstva, će dati Izvještaj o opravdanosti biznis plana, nakon kontrole na licu mjesta svakog podnosioca Zahtjeva za odobrenje biznis plana;
* Korisnik sredstava podrške je u obavezi da se nakon dobijanja sredstava podrške bavi poljoprivrednom proizvodnjom najmanje pet godina od dana dobijanja sredstava podrške (odnosno da je upisan u Registar poljoprivrednih osiguranika i u Registar poljoprivrednih gazdinstava Ministarstva poljoprivrede, šumarstva i vodoprivrede u u narednih 5 godina od dana odobrenja podrške). U protivnom Ministarstvo će zatražiti povrat cjelokupnog iznosa isplaćene podrške uvećanog za iznos zatezne kamate;
* Predmet odobrene investicije, opisan u biznis planu ne smije biti otuđen 5 godina od momenta donošenja Rješenja o odobravanju podrške. U protivnom Ministarstvo će zatražiti povrat cjelokupnog iznosa isplaćene podrške uvećanog za iznos zatezne kamate;
* Odobreni biznis plan nakon donošenja Rešenja o odobrenju biznis plana ne može da podliježe izmjenama;
* U slučaju da investicija ne bude realizovana do 01. decembra 2022. godine, i neophodna dokumentacija kojom se dokazuje opravdanost troškova ne bude poslata Ministarstvu, korisnicima sredstava podrške će biti poslato Obaveštenje o dobrovoljnom povraćaju finansijskih sredstava ostvarenih kroz Javni poziv za dodjelu podrške razvoju poslovanja mladih poljoprivrednika za 2022. godinu. U slučaju da se ne izvrši povraćaj sredstava na osnovu Obaveštenja, biće pokrenut postupak za povraćaj sredstava u smislu člana 33 Zakona o poljoprivredi i ruralnom razvoju;
* Neblagovremeno podnijeta dokumentacija neće biti razmatrana;
* Ukoliko ukupna visina podrške, na osnovu zahtjeva za dodjelu podrške, prevazilazi budžetom planirani godišnji iznos, Ministarstvo će prekinuti dalju realizaciju mjere, obavijestiti poljoprivredne proizvođače i/ili proporcionalno smanjiti iznos sredstava podrške u odnosu na svaki pojedinačni zahtjev za dodjelu podrške.

Kriterijumi na osnovu kojih se vrši bodovanje i rangiranje podnosilaca zahtjeva

|  |  |  |  |
| --- | --- | --- | --- |
|  | **Kriterijum** | **Opis kriterijuma** | **Bodovi\*** |
| 1 | Kvalitet biznis plana |  | do 30 |
| 2 | Kompletna dokumentacija  | Podnijeta sva potrebna dokumentacija u skladu sa kriterijumima Javnog poziva | 10 |
| Nepotpuna dokumentacija podnijeta u skladu sa kriterijumima Javnog poziva | 0 |
| 3 | Udaljenost poljoprivrednog gazdinstva od centra grada | od 0 – 15 km | 5 |
| od 15 do 30 km | 10 |
| preko 30 km | 15 |
| 4. | Upis u Registar poljoprivrednih osiguranika | do 3 godine | 5 |
| od 3 do 5 godina | 10 |
| preko 5 godina | 15 |
|  | **UKUPNO** |  | **70** |

\*U slučaju istog broja bodova prednost ima podnosilac zahtjeva koji ima bolje ocijenjen biznis plan.

1. - rekonstrukcija je izvođenje građevinskih i drugih radova na postojećem objektu, kojima se vrši: nadogradnja; dogradnja; zamjena instalacija, uređaja, postrojenja i opreme kojima se mijenja postojeći kapacitet; utiče na stabilnost i sigurnost objekta; mijenjaju bitni konstruktivni elementi; mijenja tehnološki proces; mijenja spoljni izgled koji je određen uslovima za uređenje prostora, utiče na bezbjednost susjednih objekata, saobraćaja i životne sredine, mijenja režim voda; mijenjaju uslovi zaštite prirodne i nepokretne kulturne baštine, dobara koja uživaju prethodnu zaštitu i zaštitu njihove zaštićene okoline,

 - adaptacija je izvođenje radova na održavanju objekta i radova koji nijesu od uticaja na stabilnost objekta, odnosno pojedinih njegovih djelova, koje se ne smatra građenjem objekta. [↑](#footnote-ref-1)
2. Podržava se isključivo povrtarstvo u zaštićenim prostorima. [↑](#footnote-ref-2)